Чий чырмоо

Чий чырмоо – кыргыз элдик көркөм кол өнөрчүлүктүн бир түрү. Чийди түрлөнтүп кооздоп, турмуш-тиричиликте аны адеми буюм катары кастарлап келишкен. Чий Кыргызстандын талаа-түздөрүндө арбын өсөт жана августтун экинчи жарымында бышып жетилет. Өтө ката элек чийдин түбүн жумшак кезинде тартып алышат да, мелүүн жерге кургатып, кабыгынан арылтышат. Тазалап бүткөндөн кийин тегизделет. Анан ар кыл түскө боелгон жүн көңүлдөгү оюунун өңүнө жана композициясына жараша алдын-ала ийне учу менен белгиленген чектерге чейин оролуп чырмалат. Бир метрдей бийик эки казыкчага узата коюлган түндүк бакан же ошол өңдүү жыгач, тал, чийлерди токуунун куралы болуп саналат. Андан соң сүйрү таштарга оролгон кылчык жүндөн же төөнүн жүнүнөн ийрилген шоонаны ары-бери аласалдыра жүн оролгон чийди кезеги менен чырмап токуйт. Кээ бир учурда шоонаны териден жасалган көк менен алмаштырышат. Токуучу жиптин жоон-ичкелиги жасалуучу буюмдун үлгүсүнө, чийдин түрүнө жараша болот. Токулган «чийдин аяк башына кара жиптен «ширек» түшөт. Чий чырмоодо килемчилик, өрмөчүлүктө колдонулган көркөм оюм-көчөттөр түшүрүлөт. Бөтөнчө­лүгү көркөм көчөттөр чийге сындырылып түшөт. Т. а. төгөрөк тартып, жумуруланбай, бурч чыгарылып берилет.

 Колдонулган адабияттар 
Кыргыз сүрөт искусствосу: Энциклопедиялык окуу куралы/Мамлекеттик тил жана энциклопедия борбору. -Б.:, 2004
Категория:Кыргыз сүрөт исскуствосу